[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Jó napot kívánok! Tisztelt Képviselőtársaim! Szeretettel köszöntöm valamennyiüket, és köszöntök mindenkit, aki figyelemmel kíséri mai ülésünket.Az Országgyűlés rendkívüli ülését megnyitom. Tájékoztatom önöket, hogy a mai napon Szűcs Lajos és Hiszékeny Dezső jegyző urak lesznek a segítségemre. Tisztelt Ház! Bejelentem, hogy 51 képviselő az Országgyűlésről szóló törvény 35. § (1) bekezdésében foglaltak alapján az Országgyűlés rendkívüli ülésének összehívását kezdeményezte a gazdasági válság kezelését ellenőrző vizsgálóbizottság létrehozásáról szóló H/14655. számú határozati javaslat; a koronavírus-járvány kormányzati kezelésének hibáit feltáró vizsgálóbizottság létrehozásáról szóló H/14728. számú határozati javaslat; az Európai Gyógyszerügynökség által nem engedélyezett kínai koronavírus vakcina beszerzésével és engedélyezésével kapcsolatos kormányzati tevékenységet feltáró vizsgálóbizottság létrehozásáról szóló H/14723. számú határozati javaslat; valamint a médiaszolgáltatásokról és a tömegkommunikációról szóló 2010. évi CLXXXV. törvény módosításáról szóló T/13245. számú törvényjavaslat megtárgyalása érdekében. A levelet és annak mellékletét a Ház honlapján valamennyien megismerhettük. A rendkívüli ülést az Országgyűlés elnöke a kérelemnek megfelelően a mai napra hívta össze. Először a napirend előtti felszólalásokra kerül sor. Tisztelt Ház! Napirend előtti felszólalásra jelentkezett a Párbeszéd képviselőcsoportjából „Aktuális ügyekről” címmel Szabó Timea frakcióvezető asszony. Parancsoljon!
Köszönöm a szót. Tisztelt Ellenzéki Képviselőtársaim! Azért hívtuk össze a mai parlamenti ülést, hogy a kormány számot adjon a járványkezelésről, számoljon be arról a káoszról, amit az egészségügyben, a vakcina- és az oltáskezelésben és a gazdaság kezelésében művelt. Milliókat, sőt az egész országot érinti ez a kérdés. Ehhez képest nulla képviselő jött el a Fidesz-KDNP soraiból. [[Közbeszólások az ellenzéki padsorokból: Szégyen!]] Az, hogy ennyien jöttek el, azt mutatja, hogy a Fidesz-KDNP magasról tesz az emberek problémáira, arra, hogy hány ember halt meg, hogy hány százezer család került kilátástalan helyzetbe, hogy hány vállalkozó, köztük vendéglátósok ezrei mentek tönkre, vagy éppen hány ápoló és orvos roppant bele a túlórába az elmúlt hónapokban. A Fidesz-KDNP távolmaradása azt jelenti, hogy a kormány magasról tesz emberek millióinak a problémájára. Pedig Orbán Viktor és a Fidesz helyében azért nem dőlnék hátra. A KSH szerint 2020 novembere volt az elmúlt húsz év leghalálosabb hónapja: 61 százalékkal haltak meg többen, mint egy évvel korábban. 2020 decembere pedig az elmúlt húsz év második legrosszabb hónapja volt ebből a szempontból: novemberben és decemberben 11 ezerrel haltak meg többen, mint az előző évben ilyenkor. Ehhez képest a hivatalos Covid-halálozás ebben az időben 7780 volt, tehát 3300 emberrel Covid nélkül is többen haltak meg csak az év végén. Ez két dolgot jelenthet: vagy a kormány csalt a Covid-halálozási statisztikában, vagy 3300 ember azért halt meg, mert összeomlott az egészségügyi ellátás, és nem tudták végrehajtani rajtuk azokat a beavatkozásokat, műtéteket, amelyek szükségesek voltak. Csak a saját ismerősi körömben volt két ember, akik azért kényszerültek 600 ezer forintot fizetni egy magánkórházban, és az egyikük egy epeműtétet végrehajtatni magán, mert az állami kórházban nem tudták őket ellátni. Ehhez képest az egészségügyért felelős miniszter, Kásler Miklós Mátyás király összerakásával van éppen elfoglalva, miközben háromezer ember megelőzhető halála szárad a lelkén. De pontosan tudjuk, az sem véletlen, hogy Orbán Viktor hagyja ezt az ámokfutást. Tudjuk azt, hogy ezzel az eltereléssel azt gondolja Orbán Viktor, hogy majd akkor nem foglalkozunk a lényeges kérdéssel, többek között azzal, hogy mit műveltek gazdaságvédelem címén. A kormány szerint 3628 milliárd forintot költöttek összesen gazdaságvédelemre, szakértői számítások szerint azonban a legjobb esetben is ebből ténylegesen 900 milliárd forintot költöttek összesen az emberek megsegítésére, azaz a teljes összeg 24 százalékát. A gazdaságvédelemre szánt pénzek 76 százalékát tehát ellopta a kormány. Ezek a pénzek a Fidesz oligarcháihoz vándoroltak, 2500 milliárd forint nem az emberekhez, hanem Orbán Viktorhoz, Mészáros Lőrinchez, Tiborcz Istvánhoz, Szíjj Lászlóhoz és a saját sleppjükhöz vándorolt. Nézzük meg csak a vendéglátósokat, akik összesen 27 milliárd forintot kértek bértámogatásra. Ebből a kormány 7 milliárd forintot bírt kifizetni, 20 milliárd forint még mindig nem érkezett meg. 3600 milliárd forintból Orbán Viktornak nem volt ideje 27 milliárd forintot kifizetni azért, hogy több tízezer vendéglátóst, családjaikkal együtt több százezer embert megmentsen a csődtől. Megmondom, hogy Orbán Viktor mit fizetett ki ehelyett: 21 milliárd forintot az egyházaknak év végén, 95 milliárd forintot a kisajátított Tihanyi Alapítványnak, 18 milliárd forintot Mészáros Lőrinc hoteljeire, vagy éppen 43 milliárd forintot sportberuházásokra költöttek. 27 milliárd forintot nem tudtak kifizetni a vendéglátósoknak, de 43 milliárd forintot ki tudtak fizetni sportberuházásokra. Ezek után Orbán Viktornak még van bőr a képén türelmet kérni a vendéglátósoktól. Érdekes, azt miért nem halljuk soha, hogy Orbán Viktor türelmet kér Mészáros Lőrinctől, Tiborcz Istvántól, Orbán Ráheltől vagy éppen a saját többi haverjától vagy éppen a focicsapatoktól? Tőlük miért nem kér soha türelmet Orbán Viktor, miért csak magyar emberek millióinak kell várni a minimális segítségre?! Ráadásul tudjuk azt, hogy a kérés után még jól meg is fenyegették őket, hogy majd megbüntetik őket, hogy aztán dögkeselyűk módjára majd egy NER-lovag odamenjen és felvásárolja őket. Tudják, hogy hogyan hívják tisztességesebb helyen magukat, Fidesz-KDNP-t? Maffiabűnbandának. Az Orbán-kormány egy bűnbanda, ahol a fékezhetetlen lopás az úr, de véget fogunk ennek vetni, ’22-ben elkergetjük [[Az elnök a csengő megkocogtatásával jelzi az időkeret leteltét.]] az embertelenség kormányát, és visszaadjuk az embereknek a szabadságot, a demokráciát és a jólétet. Köszönöm.
Köszönöm szépen, frakcióvezető asszony. Az LMP képviselőcsoportjából, tisztelt képviselőtársaim: „Beszéljünk a tényekről” címmel Csárdi Antal képviselő úr következik. Parancsoljon, képviselő úr, öné a szó.
Köszönöm szépen a szót. Azt hittem, a kormány reagál az előző napirend előtti fölszólalásra. [[Dr. Gyüre Csaba: Elveszett a kormány.]] Így viszont engedje meg, tisztelt elnök úr, hogy elkezdjem, mert Magyarország megállíthatatlanul sodródik a katasztrófa felé. Megállíthatatlanul sodródik, és nem látjuk azt, hogy a kormány érdemi lépéseket tenne annak érdekében, hogy ez a katasztrófa ne következzen be. Ennek az az oka, merthogy a magyar kormány még ennek a válságos időszaknak a kellős közepén is semmi mást nem csinál, mint a saját haverjainak, a hozzá közelálló gazdasági érdekcsoportoknak oszt támogatásokat, míg a valóban rászoruló gazdasági szereplők pedig nem kapják meg ezt a támogatást. Ma hazánkban munkavállalók, mikro-, kis- és középvállalkozók százezrei tengődnek a lét és nemlét határán, és ne legyen kétségünk afelől, hogy itt nemcsak több százezer emberről, itt több millió emberről beszélünk, akik ma lényegesen rosszabb helyzetben vannak, és akiknek szüksége volna rá, mégsem kapnak segítséget, pedig van lehetőség és van forrás arra vonatkozóan, hogy érdemi segítség szülessen az ő megsegítésükre. Ennek az alapja egy rendes bértámogatás, aminek mind a mértéke, mind az elérhetősége sokkal szélesebb kellene hogy legyen, és ha ellenzéki vezetése lenne ennek az országnak, akkor sokkal szélesebb lenne, mint amit a Fidesz-kormány nyújt. Gyakorlatilag olyan támogatást kellene megvalósítania a Fidesz-kormánynak, ahol gyakorlatilag nem utólag fizetik meg a bértámogatást, hiszen amikor lenullázódik egy vállalkozás bevétele a saját hibáján kívül, akkor nem fogja tudni meghitelezni ezeket az összegeket. [[13.10]] Ráadásul ezt a támogatást lehetne, sőt kellene úgy osztani, hogy a NAV erre ne tehesse rá a kezét a nulladik másodpercben. Fontos lenne, hogy segítséget kapjanak támogatás formájában a fix költségek megfizetésére, és rendkívül fontos lenne olyan jövedelempótló támogatás bevezetése, amit az egyéni vállalkozók és a kisvállalkozások tulajdonosai kapnak, hiszen ők nem munkavállalók, ők eddig is és most is a saját megélhetésüket próbálják megvalósítani. S nagyon régóta követeli az ellenzék egységesen a munkanélküli-segély hosszának és mértékének a jelentős növelését, mert egy ilyen válságos helyzetben nem engedhetjük el a rászoruló honfitársaink kezét. De mit látunk ehhez képest? Azt látjuk, hogy a kormány összesen néhány milliárd forintot szán bértámogatásra, ennek az elérhetősége egészen minimális, és érdemes azt is megnézni, hogy hogyan jutottak hozzá ezekhez a támogatásokhoz a kevesek, akik kísérletet tettek rá. Először is tudni kell, hogy egy vállalkozás működésénél a legfontosabb az alapanyagok, illetve az árukészlet beszerzése, hiszen ez az alapja a működésének; majd ezután kell megfinanszíroznia a rezsit hiszen a piaci alapon működő közműszolgáltatók csak ez alapján fogják a szolgáltatást nyújtani -; ezt követi a munkavállalók kifizetése; és ezután tudja az első adóforintokat befizetni egy vállalkozás, úgy, hogy a vállalkozó maga még egy forintot sem keresett. Ehhez képest mire költ az Orbán-kormány? Tényleg csak szemelvények, hiszen hosszasan lehetne sorolni. A Groupama Aréna korszerűsítésére, amit egyébként nem egészen öt éve adtak át, 3 milliárd forint. Sportlétesítmények fejlesztésére 43 milliárd forint, amit valószínűleg néhány Vasas-drukkeren kívül senki nem tart most fontosnak. Kiemelt nemzetközi sportesemény-stratégia 8 milliárd forint. Egyházi költségvetési hozzájárulások 15 milliárd forint. Nemzeti infokommunikációs stratégia 15 milliárd forint. Mészáros Lőrinc, Hunguest Hotel megtámogatása majdnem 18 milliárd forintért. De meg lehetne említeni a badacsonyi Volán Panzió 1,5 milliárdját vagy a TV2-nek juttatott 23 milliárd forintot is. Azt gondolom, senkinek ne legyen kétsége, hogy miért van ez így. Gyakorlatilag hamarosan megjelennek a nyomor vámszedői, ami azt jelenti, hogy a kivéreztetett turizmus helyére be fog türemkedni a kormányhoz közel álló üzleti körök összessége, közpénzből megfinanszírozva, és fel fogják vásárolni az egész ágazatot, el fogják lehetetleníteni az egész ágazatot, csak ők maradhatnak, egy, aki túlélhet, és ezt a kormány mondja meg. Azt gondolom, joggal követeljük azt, hogy a magyar kormány érdemi segítséget nyújtson az itt élő honfitársainknak, a kis- és középvállalkozásoknak. Köszönöm.
Köszönöm szépen, képviselő úr. Tisztelt Ház! „Aktuális ügyek” címmel a DK képviselőcsoportjából Vadai Ágnes képviselő asszony következik. Parancsoljon, képviselő asszony! Öné a szó.
Köszönöm a szót. Tisztelt Ház! Látom, hogy a pánikkormány tagjainak és a Fidesz tagjainak mennyire fontos a haza sorsa, csak úgy tolonganak itt az ülésteremben. Persze meg tudom érteni, hogy nem jöttek be; az elmúlt hónapok kormányzati kudarcait nézve még fideszesként sem egyszerű ezt arcon kihordani. Őszintén szólva, egészen megdöbbentő, hogy a miniszterelnök múlt pénteken a propagandainterjújában a Kossuth Rádióban már magyar polgárokat fenyegetett. Azt persze rögzíteni kell, hogy a kormány nem felelős a járvány kitöréséért, de felelős azért, ami ebben az országban történik. Ő tehet arról és a miniszterelnök tehet arról, hogy a vendéglátóiparban és a turizmusban dolgozók ma már csak abban reménykedhetnek, hogy lassan kinyithatnak, mert a kormánytól lényegében semmilyen segítséget nem kapnak. Eszükbe sem jut, hogy ez a teszetosza, életképtelen kormány segítsen nekik. Nem hülyék ezek az emberek, pontosan látják. Mióta is nem kaptak segítséget? 2020 márciusa, tíz hónappal ezelőtt óta. Miért csodálkozik akkor bárki, hogy azt gondolják, hogy itt majd ezek az emberek, akik éppen tüntettek is tegnap, segítségért fordulnak a kormányhoz? Túlélésük záloga szerintük már csak az, ha megnyithatnak. Aztán persze és itt elhangzott , a most tönkremenő éttermeket, fagyizókat, kávézókat, cukrászdákat, esetleg hoteleket meg majd a saját lábon álló királyi család, a vej, a tehetséges gázszerelő meg az összes többi bűnöző meg akarja majd szerezni nyomott áron. S akkor ezek után, egy ilyen nem kormányzás után, egy elengedhetetlen válságkezelés hiánya után jön a miniszterelnök, és megfenyeget magyarokat, ahelyett, hogy segítene nekik. Segítene nekik abból a pénzből, amelyet nem mellesleg ezek az emberek fizettek be a magyar államkasszába. Nagy szereptévesztésben van a miniszterelnök, amikor azt gondolja, hogy ő itt most fenyegetőzhet. Egyvalamit azonban világosan el kell mondanunk: a magyarok tették a dolgukat a járvány ideje alatt is. Tették a dolgukat az egészségügyi dolgozók, a szociális dolgozók, a postások, a kereskedelemben dolgozók, a pékek, a futárok, az önkormányzatok sokszor a kormány helyett is , és tették a dolgukat a vendéglátásban és a turizmusban dolgozók akkor, amikor tehették. Tették a dolgukat a magyar szülők, viaskodva az online oktatással, tették a dolgukat az inflációtól szenvedő nyugdíjasok és a magyar családok. Egyvalaki nem tette a dolgát ebben az országban: Orbán Viktor. Mert kérdezem én: volte itt érdemi válságkezelés? Nem volt. Volte itt érdemi állami bérpótlék? Nem volt. Volte itt érdemi, no, nem a fideszes oligarcháknak, hanem a tisztességes magyar vállalkozásoknak juttatandó vissza nem térítendő támogatás? Nem volt. Volte itt kormányzás? Nem volt. És erről mind-mind Orbán Viktor tehet. No persze, volt neki azért intézkedése. 18 milliárd Mészáros Lőrincnek, 51 milliárd forint a hat legkedvesebb oligarchájának; jutott itt pénz dubaji milliárdosnak, határon túli haveroknak, a focira meg az egyházra. Csak azokra nem jutott, akik szükségben vannak. Azoknak nem jutott, akik egyébként tették a dolgukat. Egyébként Orbán Viktor volt az, aki 7000 milliárd forinttal eladósította ezt az országot, és közben azt látjuk, hogy a válságkezelés, amiről itt mindig beszéltek, nem történt meg Magyarországon. Nem az önkormányzatokkal kellett volna viaskodni az elmúlt időszakban, hanem felkészíteni az országot. Nem az Adrián kellett volna jachtozni, hanem oltási tervet készíteni. Nem hazudozni, statisztikákat hamisítani meg titkolózni kellett volna, hanem normálisan, felnőtt ember módjára beszélgetni a magyar emberekkel, és nem ellopni az utolsó csavarig ebben az országban mindent, amikor a legnehezebb helyzet van, és arra várni, hogy melyik iparág fog megreccsenni, hogy majd Orbán meg a családja nevére lehessen íratni, hanem urambocsá! kormányozni kellett volna, segíteni. Ha megtörtént volna ez a segítség, akkor most nem lázadoznának a vendéglátósok, a pedagógusok, a magyar családok, a művészek és a vállalkozók. Nem fenyegetni kell azokat, akiket a miniszterelnök elárult, és nem furkósbotot kell előttük lengetni, hanem oda kell állni eléjük, és azt mondani, igen, Orbán Viktor egy bukott miniszterelnök, akit maga alá temetett a járvány és a válság. Beismerni, hogy az Orbán-kormány, amikor történetében először egy valós kihívással állt szemben, akkor úgy omlott össze, mint a magyar konzervatív kereszténydemokrácia Szájer József brüsszeli ereszcsatornáján. Köszönöm. [[Derültség és taps az ellenzéki pártok soraiban.]]
Köszönöm szépen, képviselő asszony. Az MSZP képviselőcsoportjából „Aktuális kérdésekről” címmel Tóth Bertalan frakcióvezető úr jelentkezett napirend előtti felszólalásra. Parancsoljon, frakcióvezető úr! Öné a szó.
Köszönöm a szót, elnök úr. Tisztelt Képviselő Hölgyek, Urak, akik eljöttek erre a mai ülésre! Tele van az ország fideszes kék plakátokkal ugye, arra van pénz, óriásplakátra mindig jut pénz , amelyeken az olvasható, hogy „Minden élet számít”. Tisztelt Képviselőtársaim! Ez az üzenet igaz, minden élet számít, de a Fidesz szájából ez egy ordas hazugság, mert a Fidesz számára ez a mondat nem fejeződik be. Ez a mondat a Fidesz szájából úgy hangzik, hogy minden élet számít, vessző, kivéve az idősek, kivéve a munkanélküliek, kivéve a minimálbérből élők, kivéve a vendéglátósok, a szociális ágazatban dolgozók, a kereskedelemben, turizmusban, kulturális ágazatban dolgozók, a fővárosban és nem fideszes vezetésű településeken élők. A sort hosszan lehetne folytatni, képviselőtársaim, de ez is több millió ember. [[13.20]] Ha a Fidesz-rezsimnek minden élet számítana, akkor magyarázza el valaki, hogy ősszel miért hagyták berobbanni a járványt. Focimeccseket rendeztek sokezernyi ember előtt. Hetekig hagyták, hogy az iskolák a fertőzés gócpontjaivá váljanak. Nem volt ingyenes és tömeges tesztelés, és nem volt szigorú kontaktkutatás. A Fidesz-kormány nem tett semmit a fertőzés terjedése ellen, mert, lássuk be, az ingyenes parkolás és a járatsűrítések semmit nem értek. Ezt sajnos ma már több mint 12 500 áldozat bizonyítja. Bármit is írnak a plakátokra, ne feledjük, Orbán Viktor döntött úgy, hogy fontosabb a gazdaság, mint az emberéletek megvédése. Ezért aztán a Fidesz-kormány tagjai az Adria hullámain jachtoztak ahelyett, hogy felkészültek volna a járvány második hullámára. Lett járvány, lett gazdasági válság és lett megélhetési válság, Orbán Viktor és miniszterei pedig egész egyszerűen cserben hagyták az embereket. Tisztelt Képviselőtársaim! Ne mondja senki, hogy nincs pénz válságkezelésre, ne mondja senki, hogy nincs meg a felhatalmazás a rendkívüli intézkedések megtételére! Ha volt pénz a Gazdaságvédelmi Alapban vadászkiállításra, űrkutatásra, stadionépítésre és még ezernyi más olyan dologra, amelynek semmi köze nem volt a válságkezeléshez, akkor miért nem jutott az álláskeresési támogatás növelésére, hogy legalább nettó százezer forint legyen minimum kilenc hónapig? Miért nem jutott a 100 százalékos táppénzre, hogy ne fertőzzék egymást az emberek a munkahelyükön csak azért, mert félnek attól, hogy ha otthon maradnak, kevesebb lesz a pénzük? Miért nem jutott a családi pótlék, az anyasági támogatás, a gyes és a gyet megduplázására? És miért nem jutott az alacsony nyugdíjak felzárkóztatására? Miért nem jutott valódi munkahelyvédelemre? Akkor bezzeg van pénz, ha Orbán Viktor barátja, Mészáros „nem stróman” Lőrinc szorul rá az adóforintjainkból nyújtott segítségre. De a bezárásra kényszerült kiskocsmák, múzeumok, színházak oda valahogy nem akarnak ezek a támogatások megérkezni. Vegyék már észre, azért mennek az emberek az utcára járvány idején, mert nem tudnak megélni! Ha minden élet számít, akkor fizessék ki a túléléshez szükséges támogatást a vendéglátószektornak! A vírus ellen kell harcolni, nem a kocsmáros, a pincér meg a szakács ellen. Lehet olyan intézkedéseket hozni, amelyek úgy segítenének ennek a közel 600 ezer embernek a túlélésben, hogy az a vírus terjedését is akadályozza. Van óriásplakát, de még mindig nincs őszinte beszéd a regisztrációról, az oltási tervről, a tömeges oltás megvalósításáról. Még mindig nem tudjuk, mikor kerülnek sorra a pedagógusok, a köztisztviselők, a kereskedelemben dolgozók. Mi is szurkolunk, hogy minél előbb minél több oltóanyag legyen. Látjuk, hogy Szijjártó Péter stábja milyen serényen szerez meg mindent, ami a kezük ügyébe kerül, legyen az orosz vakcina vagy éppen orosz toll. De a vakcinával nem lehet jóllakni, képviselőtársaim. A nélkülöző családok, nyugdíjasok nem tudnak hónapokat várni. És, tisztelt képviselőtársaim, nem mehetünk el szó nélkül amellett, hogy a járvány árnyékában a Fidesz-rezsim újabb szabad hangot kíván elfojtani. A szabad hang biztosításának egyik még létező felülete a Klubrádió. És most szabályozási úton akarják megfosztani a frekvenciájától. A Fidesz-rezsim ma bebizonyíthatta volna, hogy egy félreértés van a törvényben, és a törvénymódosítással lehetőséget kapna a Klubrádió, hogy tovább sugározzon. De most már mindenki láthatja, hogy mi volt a valós cél: az, hogy a Klubrádió hallgasson el; hogy a Klubrádió veszítse el a frekvenciáját. Szégyen, gyalázat, amit művelnek! Tisztelt Képviselőtársaim! Megrohadt a fideszes narancs [[Az elnök a csengő megkocogtatásával jelzi az idő leteltét.]] ideje, hogy minél előbb kidobjuk. Közös jövőnkért, Magyarországért! Köszönöm szépen.
Köszönöm szépen, frakcióvezető úr. Tisztelt Országgyűlés! A Jobbik képviselőcsoportjából Lukács László György képviselő úr: „Aktuális ügyek” címmel jelentkezett napirend előtti felszólalásra. Parancsoljon, képviselő úr, öné a szó.
Köszönöm szépen a szót, elnök úr. Tisztelt Képviselőtársaim! Engedjék meg, hogy egy apró pici jó hírrel kezdjem a mai napot, ugyanis mégiscsak a ciklus első olyan napja van, amikor nem kell a hazug és cinikus kormányzati válaszokat hallgatnunk. [[Egy hang a Jobbik soraiból: Éljen! Derültség és taps a Jobbik padsoraiban.]] Azonban ez a jó hír valójában egy rossz hír, ugyanis ez azt jelenti, hogy a 133 legbátrabb magyar ma úgy döntött, hogy nem jön dolgozni. Úgy tűnik, akkor szeretnek dolgozni és akkor megy a munka, amikor uniós pályázatok elosztásáról van szó egy gőzfürdőben, meg akkor megy a munka, amikor luxusjachton kell telefonálgatni a másik külügyminiszternek. De akkor, amikor dologidő van, ők nem jelennek meg. Pedig lenne ma Magyarországon olyan réteg, amelyik szeretne dolgozni, és ezért a mai napon tüntet és tüntetni fog: a vendéglátósok, a turizmusban dolgozók. Nekik tiltják, hogy dolgozzanak, ellentétben a 133 legbátrabb magyarral, akinek senki nem tiltotta meg, hogy itt legyen, és azokról a vizsgálóbizottságokról beszéljünk, amit az ellenzék javasolt. Három fontos témakörben szerettünk volna azért létrehozni vizsgálóbizottságot, hogy feltehessük azokat a kérdéseket, amelyek elől most már egy éve elzárkózik a kormány hol kormányinfón, hol pedig a parlamenti válaszadásban. Olyan kérdésekről van szó, amelyekre egy éve keressük a választ. És, hogy mondjunk párat hemzsegnek ezek a kérdések , kezdjük gazdasági kérdésekkel. Hogyan lehet, hogy több százezer ember érzi ma Magyarországon úgy, hogy szimplán cserben hagyta őket a kormány? Hogy lehet, hogy a turizmus és a vendéglátás dolgozói azt érzik, hogy míg más államok megsegítik a hasonló szektorban dolgozókat, az ő államuk, az ő kormányuk magasról tesz az ő elképzeléseikre? Választ vártunk volna arra is, hogy miért nincs Magyarországon 80 százalékos bérkompenzáció; miért van az, hogy más országokban ezt meg lehet valósítani, Magyarországon nem. A Jobbik mint az ellenzék jobboldali pártja azt javasolta, hogy legyen kompenzáció, vagy egyébként legyen szabályozott és biztonságos újranyitás ezekben a szektorokban, és ezeknek a részleteit dolgozzák ki, ahogy más országokban is ki lehetett dolgozni. Választ vártunk arra is, hogy pontosan mennyit költöttek a kis- és mikrovállalkozások megsegítésére. Illetve, ha már itt tartunk, magyarázzák meg, hogyan lehet, hogy a világ egyik leggazdagabb arab milliárdosának is jutott szállodatámogatás, annak az arab milliárdosnak, aki a migráció kezdetén Angela Merkel és Juncker tervét támogatta és örült neki. Jelen esetben ehhez az emberhez mennek azok a támogatások, amelyeknek az egyszerű magyar vállalkozásokhoz kellett volna. [[Közbeszólás a Jobbik soraiból: Úgy van!]] Választ várunk arra is, hogyan fordulhatott elő, hogy 20 milliárdnyi összeggel csúsznak immáron november óta, és nem fizetik ki a vállalkozásoknak. Arra is választ szeretnénk várni, hogy abban az esetben vane valami haladék, ha az ő ajtajukon kopogtat a NAV, az ő ajtajukon kopogtat a bérbeadó és mindenki, aki pénzt szeretne kapni, és miből tudják ezt fedezni. A magyar kormány erről sem gondoskodott. De egészségügyi téren is vannak olyanok, amiket egyszer sem sikerült tisztázni. Például mi van abban az oltási tervben, amit létrehoztak? Valóban benne vane az, hogy a focistáknak kell a rendőröket és a tűzoltókat megelőzően megkapni az oltást? [[Egy hang a Jobbik soraiból: Szégyen!]] Benne vane az, hogy mennyit költöttek és mennyit fognak elkölteni például a kínai vagy az orosz vakcinára, mert azt sem tudjuk, hogy erre mennyi pénzt szánnak. Vagy benne vane az, hogy honnan szereztek, mennyiért lélegeztetőgépeket? Az elszámolásuk kimutatjae, hogy hol van ez, és nem lesze ugyanaz a bizniszelés a vakcinánál, mint a lélegeztetőgépeknél volt? És arra is kíváncsiak lennénk, hogy mitől van az a halálozási többlet, amely minden idők, nem minden idők, de az elmúlt 21 év legsúlyosabb halálozási mutatóját hozta. Az elmúlt két évtizedben soha nem halt meg annyi magyar! És még a többlettel sem tudnak elszámolni, ami a koronavírus-halálozási okokon felül volt. Senki egy szót sem hajlandó erről mondani. Mint ahogy arról sem hajlandók mondani semmit, hogy fogjuk bepótolni azokat az elmaradt orvos-beteg találkozókat, amelyek a járvány miatt takaréksebességre kapcsolt egészségügyből származnak. Hozzák nyilvánosságra az oltás költségeit, hozzák nyilvánosságra a beszerzések költségeit! Ennyit vártunk volna el, és ezt szerettük volna megkérdezni, de süket fülekre talált. Az is biztos, és ezt is tisztáznia kellene főként Orbán Viktornak, aki a kínai oltás reklámarcává vált [[Derültség a Jobbik soraiban.]] [[Derültség a Jobbik soraiban.]] , hogy mi van akkor tudjuk, nála nincs B-terv, csak A-terv van , ha mégis szükség van oltástéren egy B-tervre. Mert nem járhatunk úgy az oltással, ahogy ő járt az amerikai elnökválasztással, ahol akkorát bukott, mint Rottenbiller. (Derültség a Jobbik soraiban.) Összesítve: világosan látszik, hogy a kormánypárti képviselők és a kormány is menekült ma a válaszok elől. Menekültek, takargatnivalójuk van, nehogy bebizonyosodjon, hogy a haverokon kívül senkit sem segítettek. Takargatnivalójuk van, mert Orbán Viktor azt mondta ősszel, hogy mindenkit meg fognak menteni, aki beteg lett. Orbán Viktor hazudott. Takargatnivalójuk van, mert nem volt itt semmilyenfajta professzionális terv. [[Az elnök a csengő megkocogtatásával jelzi az idő leteltét.]] Tisztelt Képviselőtársaim! Most még megúszhatják a vizsgálóbizottságokat, de 2022-ben eljön az az idő, amikor nekik majd választ kell adniuk. A Jobbik mint a jobboldali néppárt erről gondoskodni fog, és erre vállalunk garanciát. Köszönöm szépen. [[Közbeszólás a Jobbik soraiból: Bravó! Úgy van! Taps.]] [[13.30]]
Köszönöm szépen, képviselő úr. Tisztelt Ház! A napirend előtti felszólalások végére értünk. Tájékoztatom önöket, hogy Áder János köztársasági elnök úr államtitkári megbízatás megszűnéséről és új államtitkár kinevezéséről szóló átiratokat küldött az Országgyűlésnek. Felkérem Szűcs Lajos és Hiszékeny Dezső jegyző urakat, hogy ismertessék a köztársasági elnök úr átiratait. Parancsoljon!
Köszönöm a szót, elnök úr. Virtuálisan elmondom, hogy Kövér László úr, az Országgyűlés elnöke részére levél érkezett: „Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 205. §-a alapján a miniszterelnök javaslatára dr. Ágostházy Szabolcs Imrét, az Innovációs és Technológiai Minisztérium államtitkárát 2020. december 31-ei hatállyal e megbízatása alól felmentettem, egyúttal az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára dr. Ágostházy Szabolcs Imrét 2021. január 1-jei hatállyal a Miniszterelnökség államtitkárává kineveztem. Üdvözlettel: Áder János”
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 205. §-a alapján a miniszterelnök javaslatára dr. Bóka Jánost, az Igazságügyi Minisztérium államtitkárát 2021. január 14-ei hatállyal e megbízatása alól felmentettem, egyúttal az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára dr. Bóka Jánost 2021. január 15-ei hatállyal a Miniszterelnöki Kormányiroda államtitkárává kineveztem. Üdvözlettel: Áder János” [[Arató Gergely, miközben tapsol: Bravó!]] bekezdés j) pontja, valamint a kormányzati igazgatásról szóló 2018. évi CXXV. törvény 205. §-a alapján a miniszterelnök javaslatára dr. Bóka Jánost, az Igazságügyi Minisztérium államtitkárát 2021. január 14-ei hatállyal e megbízatása alól felmentettem, egyúttal az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára dr. Bóka Jánost 2021. január 15-ei hatállyal a Miniszterelnöki Kormányiroda államtitkárává kineveztem. Üdvözlettel: Áder János” (Arató Gergely, miközben tapsol: Bravó!)
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést,” [[Közbeszólás a DK soraiból: Még egy államtitkár?! Dr. Vadai Ágnes: A CSOK-ért felelős államtitkár asszony…! Arató Gergely: Még akarunk államtitkárokat! Derültség.]] „hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 205. §-a alapján a miniszterelnök javaslatára dr. Boros Anitát és dr. Kaderják Pétert, az Innovációs és Technológiai Minisztérium államtitkárait e megbízatásuk alól 2021. január 15-ei hatállyal felmentettem.Az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése és a 205. §-a alapján a miniszterelnök javaslatára Steiner Attilát, az Igazságügyi Minisztérium államtitkárát e megbízatása alól 2021. január 15-ei hatállyal felmentettem, egyúttal 2021. január 16-ai hatállyal az Innovációs és Technológiai Minisztérium államtitkárává kineveztem. Üdvözlettel: Áder János”
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára dr. Ökrös Oszkárt 2021. január 28-ai hatállyal az Igazságügyi Minisztérium államtitkárává kineveztem. Üdvözlettel: Áder János” [[Arató Gergely közbeszól.]] bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára dr. Ökrös Oszkárt 2021. január 28-ai hatállyal az Igazságügyi Minisztérium államtitkárává kineveztem. Üdvözlettel: Áder János” (Arató Gergely közbeszól.)
Köszönöm szépen, jegyző urak. Tisztelt Képviselőtársaim! Engedjék meg, hogy az Országgyűlés és a magam nevében gratuláljak az államtitkár uraknak, és sok sikert kívánjak a munkájukhoz.Tisztelt Országgyűlés! Tájékoztatom önöket, hogy Szabó Timea országgyűlési képviselő asszony mentelmi jogának felfüggesztésére irányuló indítvány érkezett 2020. december 16-án, 16.Bpk.1800/2020/4. számon a Budapesti II. és III. Kerületi Bíróságtól becsületsértés vétsége miatt indított magánvádas ügyben. Továbbá 2020. december 17-én Simonka György országgyűlési képviselő mentelmi jogának felfüggesztésére irányuló indítvány érkezett, KSB.3682/2019/13-I. számon a legfőbb ügyésztől vesztegetés hatósági eljárásban bűntette miatt indított közvádas ügyben. Az Országgyűlés elnöke az indítványokat megvizsgálásra a Mentelmi bizottságnak kiadta. Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadjae a napirendi ajánlást. Kérem, kézfelemeléssel szavazzanak! [[Szavazás.]] Látható többség, de azt kénytelen vagyok megállapítani, hogy az Országgyűlés nem határozatképes. [[Moraj.]] Egyúttal bejelentem, hogy Balla György és Vejkey Imre képviselő urak levélben kezdeményezték a szavazás szavazatszámláló gép alkalmazásával történő megismétlését; erre azért is szükség van, mert a hiányzók jegyzékét ki kell függesztenem. Az indítványnak megfelelően most tisztelettel kérdezem az Országgyűlést, elfogadjae az elnöki jogkörben előterjesztett napirendi javaslatot. Kérem, hogy a szavazatszámláló gép alkalmazásával szavazzanak! [[Szavazás.]] Kimondom a határozatot: az Országgyűlés 52 igen, 1 nem szavazat és 1 tartózkodás mellett nem határozatképes. [[Varju László jelentkezik.]] Ezek alapján fogom megállapítani a hiányzók jegyzékét. Balczó Zoltán képviselő úr ügyrendben kért szót.
Elnök Úr! Köszönöm a szót.
[[Jelzésre:]] Igen, bocsánat! Még előtte Varju László képviselő úr kért szót.
[[Mikrofon nélkül:]] Köszönöm szépen. A szavazás kapcsán szeretném jelezni, hogy ez a gép nem működött, vagy legalábbis nem látszik rajta.
Akkor kérem szépen még a szavazók listájához igen szavazattal Varju László képviselő urat is hozzákapcsolni. [[Nagy zaj, közbeszólások.]] Ügyrendben Balczó Zoltán képviselő úr jelentkezett. Parancsoljon!
Ügyrendi felszólalásom valójában egy ügyrendi jellegű kérdés. A magyar Országgyűlés évtizedek óta töretlen gyakorlata, hogy ha volt képviselője elhunyt, akkor a legelső plenáris ülésen megemlékezünk az elhunyt képviselőről. Dr. Pánczél Gyula képviselő úr elhunyt. A kérdésem az, hogy miért nem emlékeztünk meg róla ezen az első plenáris ülésen. Köszönöm szépen.
Köszönöm szépen. Arról tájékoztatom képviselő urat és a tisztelt Házat, hogy az első rendes ülésen fog ez megtörténni, tehát várhatóan 15-én. [[Szilágyi György: Emlékezzünk meg most, elnök úr! Z. Kárpát Dániel: Tessék végigvárni!]] Én minden képviselőnek megadom a tiszteletet. [[A teremben lévők néma felállással adóznak az elhunyt emlékének.]] Köszönöm szépen. Tisztelt Országgyűlés! A Fidesz és a KDNP képviselőinek írásos tájékoztatása, valamint további képviselői távollétre vonatkozó bejelentések alapján a határozatképesség helyreállítására a mai napon nem látok lehetőséget. Ennek alapján a házszabály 14. § (2) bekezdése szerint megállapítom a hiányzó képviselők névsorát, mint ahogy azt már említettem. Elfogadott napirendi javaslat hiányában a napirend egyetlen pontja sem tárgyalható. Tájékoztatom önöket, hogy az Országgyűlés következő ülésének időpontjáról a későbbiekben tájékoztatást kapnak. Az ülést bezárom.